SUSCO เผยกำไร Q2/58 พุ่ง 223% หลังมีรายได้จากบริษัทย่อยเพิ่มขึ้น
SUSCO เผยกำไร Q2/58 พุ่ง 223% มาที่ 132.95 ลบ. จาก 41.14 ลบ. เมื่อปีก่อน โดยบริษัทมีรายได้เพิ่มขึ้น หลังจากบริษัทย่อยได้รับเงินจากการขายสิทธิในการยกเลิกสัญญาเช่าก่อนกำหนด ขณะที่ช่วง 6 เดือนแรกมีกำไร 143.60 ลบ. เพิ่มขึ้น 128% จาก 62.88 ลบ. เมื่อปีก่อน
13 ส.ค. 2558

บริษัท ซัสโก้ จำกัด (มหาชน) หรือ SUSCO รายงานผลการดำเนินงานไตรมาส 2/58 สิ้นสุดวันที่ 30 มิ.ย.58 (รวมบริษัทย่อย) มีกำไรสุทธิ 132.95 ล้านบาท หรือมีกำไรสุทธิ 0.12 บาทต่อหุ้น เพิ่มขึ้น 223% จากช่วงเดียวกันของปีก่อนที่มีกำไรสุทธิ 41.14 ล้านบาท หรือมีกำไรสุทธิ 0.04 บาทต่อหุ้น
ขณะที่ผลการดำเนินงานช่วง 6 เดือนแรกมีกำไรสุทธิ 143.60 ล้านบาท หรือ 0.13 บาทต่อหุ้น เพิ่มขึ้น 128% จากช่วงเดียวกันของปีก่อนที่มีกำไรสุทธิ 62.88 ล้านบาท หรือ 0.06 บาทต่อหุ้น
ทั้งนี้ผลการดำเนินงานดังกล่าวที่มีกำไรเพิ่มขึ้นเนื่องจากรายได้อื่นเพิ่มขึ้น 73.97 ล้านบาท จากรายการที่สําคัญคือ บริษัทย่อยได้รับเงินจํานวน 60 ล้านบาท จากการจําหน่ายสิทธิในการยกเลิกสัญญาเช่าก่อนกำหนด
อีกทั้งบริษัท และบริษัทยอยได้ปรับปรุงมูลค่ายุติธรรมของน้ำมันสํารองตามกฎหมายเพิ่มขึ้นจํานวน 23.70 ล้านบาท มีรายได้ค่าเช่าเพิ่มขึ้น 13.16 ล้านบาท จากการให้เช่าพื้นที่ว่างเพิ่มขึ้น และมีกำไรจากการทําสัญญาซื้อขายน้ำมันล่วงหน้าจํานวน 7.65 ล้านบาท
 